Den 20-årige Tommy Bystrup Larsen er blevet idømt 12 års fængsel af retten i Aalborg. Tommy Bystrup Larsen er blevet kendt skyldig i drabet på John Martin Larsen tilbage i december 2010. Det var et enigt nævningeting, der kunne afsige dommen. I december 2010 opsøgte Tommy Bystrup Larsen John Martin Larsen i dennes hjem. Her overfaldt han ham med et jernrør. Ifølge obduktionen døde John Martin Larsen efter at være blevet slået 15 gange med jernrøret. Anklageren krævede 13 års fængsel til den 20-årige. Anklageren lagde vægt på, at der var tale om et groft drab, hvor offeret havde mange smerter og druknede i sit eget blod. Forsvareren mener derimod, at 10 års fængsel er en passende straf. Han mener, at det er formildende, at gerningsmanden kun var 19 år på gerningstidspunktet, og at det skete spontant. Tommy Bystrup Larsen har valgt at anke dommen. - Jeg er glad for at han har fået 12 års fængsel, men jeg er ærgerlig over at han anker. Han har fået den straf han har fortjent, selvom jeg aldrig får min far tilbage, siger Lasse Martin Larsen, der er søn til den dræbte.

Referat:
Tommy Bystrup Larsen er blevet idømt 12 års fængsel for Mou-drab.